[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 8.4.2009

KOM(2009) 167 endelig

Henstilling med henblik på

RÅDETS AFGØRELSE

om Den Europæiske Kulturhovedstad i 2012

BEGRUNDELSE

Europa-Parlamentets og Rådets afgørelse nr. 1622/2006/EF af 24. oktober 2006 om en fællesskabsaktion vedrørende "Den Europæiske Kulturhovedstad" 2007-2019[1] fastlægger proceduren for udpegelse af europæiske kulturhovedstæder. I henhold til artikel 2 i afgørelsen udpeges to byer i to medlemsstater til europæiske kulturhovedstæder efter tur fra 2009, i overensstemmelse med den rækkefølge, der er fastsat i bilaget til afgørelsen.

I henhold til artikel 14 er udpegelsen af europæiske kulturhovedstæder for 2012 underlagt følgende overgangsbestemmelser:

Senest fire år før starten på det pågældende arrangement forelægger de pågældende medlemsstater byernes ansøgninger for Europa-Parlamentet, Rådet, Kommissionen og Regionsudvalget.

Kommissionen indkalder en jury, som udarbejder en rapport om ansøgningerne i lyset af aktionens mål og karakteristika. Denne jury består af uafhængige højtstående personer, som er eksperter med baggrund inden for den kulturelle sektor. Juryen forelægger sin rapport for Kommissionen, Europa-Parlamentet og Rådet.

Europa-Parlamentet kan inden for en frist på tre måneder fra modtagelsen af rapporten fremsende en udtalelse om ansøgningerne til Kommissionen.

Rådet, der træffer afgørelse på grundlag af en henstilling, som Kommissionen udarbejder i lyset af juryens rapport, udpeger officielt de pågældende byer som europæiske kulturhovedstæder for det år, ansøgningen vedrører.

I overensstemmelse med artikel 2 og bilaget gav Portugal og Slovenien inden udgangen af 2007 meddelelse om ansøgningerne fra henholdsvis Guimarães og Maribor som kandidatbyer for 2012.

Juryen trådte sammen den 23. april 2008 for at behandle ansøgningerne. Behandlingen omfattede en høring af repræsentanter for kandidatbyerne. Juryen vurderede forslagene på grundlag af de for aktionen fastsatte kriterier og anmodede derefter de pågældende byer om at arbejde videre på deres planer, at fokusere mere på hovedmålsætningerne og -kendetegnene for aktionen som fastsat i afgørelse nr. 1622/2006/EF, herunder kulturprogrammer med en langsigtet virkning for byen og regionen, og at komplettere deres ansøgning i overensstemmelse hermed. Juryen forventede et mere detaljeret program, særlig med hensyn til kunstneriske arrangementer med en bredere europæisk dimension[2].

De kompletterede ansøgninger var Kommissionen i hænde den 30. september 2008, og den 5. november 2008 blev der afholdt et nyt møde vedrørende udpegelsen. Juryen forelagde sin rapport for Kommissionen i slutningen af november 2008; på juryens anmodning fremsendte Kommissionen rapporten til de øvrige institutioner.

På grundlag af en samlet evaluering af ansøgningerne nåede juryen – sammen med en række forslag til forbedringer, særlig vedrørende Maribors ansøgning – til enighed om at anbefale Den Europæiske Unions institutioner, at Guimarães og Maribor skal være europæiske kulturhovedstæder i 2012.

Europa-Parlamentets Kultur- og Uddannelsesudvalg sendte som opfølgning af juryens rapport et brev til Generaldirektoratet for Uddannelse og Kultur den 28. januar 2009, hvori det fremhævede de relevante aspekter af udpegelsen af de europæiske kulturhovedstæder i 2012.

I overensstemmelse med artikel 14 i afgørelse nr. 1622/2006/EF forelægger Kommissionen hermed vedlagte henstilling for Rådet om den officielle udpegelse af Guimarães og Maribor som europæiske kulturhovedstæder i 2012.

Henstilling med henblik på

RÅDETS AFGØRELSE

om Den Europæiske Kulturhovedstad i 2012

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets afgørelse nr. 1622/2006/EF om en fællesskabsaktion vedrørende "Den Europæiske Kulturhovedstad" 2007-2019[3], særlig artikel 14,

under henvisning til juryens rapport af november 2008 til Kommissionen, Europa-Parlamentet og Rådet i overensstemmelse med artikel 14, stk. 2, i afgørelse nr. 1622/2006/EF,

i betragtning af at kriterierne i artikel 14, stk. 3, i afgørelse nr. 1622/2006/EF er helt opfyldt, og

under henvisning til Kommissionens henstilling af … 2009 -

TRUFFET FØLGENDE AFGØRELSE:

Artikel 1

Guimarães og Maribor udnævnes til "Europæiske Kulturhovedstæder 2012" i overensstemmelse med artikel 14 i afgørelse nr. 1622/2006/EF.

Udfærdiget i Bruxelles, den .

På Rådets vegne

Formand

[1] EUT L 304 af 3.11.2006, s. 1.

[2] Jf. dokumentet "Information about the selection meeting for the European Capital of Culture 2012", som blev sendt til de pågældende byer efter mødet.

[3] EUT L 304 af 3.11.2006, s. 1.